钦定古今图书集成/明伦汇编/官常典/第483卷 > 蔡祐
## 钦定古今图书集成/明伦汇编/官常典/第483卷 > 蔡祐

按《周书》本传，“祐字承先，其先陈留圉人也。曾祖绍，为
夏州镇将，徙居高平，因家焉。祖护，魏景明初为陈留
郡守。父袭，名著西州。正光中，万俟丑奴寇乱关中，袭
乃背贼，弃妻子归洛阳，拜齐安郡守。及魏孝武西迁，
仍在关东。后始拔难西归，赐爵平舒县伯，除岐、夏二
州刺史。卒赠原州刺史。祐性聪敏，有行检，袭之背贼”
东归也。祐年十四，事母以孝闻。及长，有膂力，便骑射。
太祖在原州，召为帐下亲信。太祖迁夏州，以祐为都
督。及侯莫陈悦害贺拔岳，诸将遣使迎太祖，将赴夏
州，首望弥妲元进等阴有异计。太祖微知之，先与祐
议执元进。祐曰：“狼子野心，会当反噬。今若执缚，不如
杀之。”太祖曰：“汝大决也。”于是召元进等入计事。太祖
曰：“陇贼逆乱，与诸人戮力讨之。观诸人辈似有不同者。”太祖微以此言动之，因目祐。祐即出外，衣甲持刀
直入，瞋目叱诸人曰：“与人朝谋夕异，岂是人也！蔡祐
今日必斩奸人之头。”因按剑临之，举座皆叩头曰：“愿
有简择。”祐乃叱元进而斩之，并其党并伏诛。一坐皆
战栗，不敢仰视。于是与诸将结盟，同心诛悦。太祖以
此知重之，乃谓祐曰：“吾今以尔为子，尔其父事我。”后
从讨悦，破之。又从迎魏孝武于潼关。以前后功，封苌
乡县伯，邑五百户。大统初，加宁朔将军、羽林监。寻持
节、员外散骑常侍，进爵为侯，增邑一千一百户。从太
祖擒窦泰，复弘农，战沙苑，皆有功，授平东将军、大中
大夫。又从太祖战于河桥。祐乃下马步斗，手杀数人。
左右劝乘马以备急卒。祐怒曰：“丞相养我如子，今日
岂以性命为念！”遂率左右十馀人，齐声大呼，杀伤甚
多。敌以其无继，遂围之十馀重。谓祐曰：“观君似是勇
士，但弛甲来降，岂虑无富贵邪？”祐骂之曰：“死卒！吾取
汝头，自当封公，何假贼之官号也！”乃弯弓持满，四面
拒之。东魏人弗敢逼，乃募厚甲长刀者直进取。祐去
祐可三十步，左右劝射之，祐曰：“吾曹性命在一矢耳，
岂虚发哉！”敌人渐进可十步，祐乃射之，正中其面，应
弦而倒，便以槊刺杀之。因此战数合，唯失一人，敌乃
稍却，祐徐引退。是战也，我军不利，太祖已还。祐至弘
农，夜中与太祖相会。太祖见祐至，字之曰：“承先，尔来，
吾无忧矣。”太祖心惊，不得寝，枕祐股，上乃安。以功进
爵为公，增邑三百户，授京兆郡守。九年，东魏豫州刺
史高仲密举州来附，太祖率军援之，与齐神武遇，战
于邙山。祐时著明光铁铠，所向无前，敌人咸曰：“此是
铁猛兽也。”皆遽避之。俄授青州刺史，转原州刺史，加
帅都督，寻除大都督。十三年，遭父忧，请终丧纪，弗许。
迁车骑大将军、仪同三司，加骠骑大将军、开府仪同
三司、侍中，赐姓大利稽氏，进爵怀宁郡公。魏恭帝二
年，中领军。六官建，授兵部中大夫。江陵初附，诸蛮骚
动，诏祐与大将军豆卢宁讨平之。三年，拜大将军，给
后部鼓吹。以前后功，增邑并前四千户，别封一子县
伯。太祖不豫，祐与晋公护、贺兰祥等侍疾。及太祖崩，
祐悲慕不已，遂得气疾。孝闵帝践祚，拜少保，祐与尉
迟纲俱掌禁兵，递直殿省。时帝信任司会，李植等谋
害晋公护，祐每泣谏，帝不听。寻而帝废。世宗即位，拜
小司马，少保如故。帝之为公子也，与祐特相友昵，至
是礼遇弥隆。御膳每有异味，辄辍以赐祐。群臣朝宴，
每被别留，或至昏夜。列炬鸣笳，送祐还宅。祐以过蒙
礼遇，常辞疾避之。至于婚姻，尤不愿交于势要。寻以
本官获镇原州。顷之，授宣州刺史。未之部，因先气疾
动，卒于原州，时年五十四。祐少有大志，与乡人李穆
布衣齐名，尝相谓曰：“大丈夫当建立功名，以取富贵，
安能久处贫贱邪！”言讫，各大笑。穆即申公也。后皆如
其言。及从征伐，尝溃围陷阵，为士卒先。军还之日，诸
将争功，祐终无所竞。太祖乃叹之，尝谓诸将曰：“承先
口不言勋，孤当代其论叙。”其见知如此。性节俭，所得
禄皆散与宗族，身死之日，家无馀财。赠使持节、柱国
大将军、大都督、五州诸军事、原州刺史，谥曰庄。子正
嗣。